Skool reageer op boeliebewerings(Foto: Hoërskool Riebeeckrand, Facebook) Hoërskool Riebeeckrand in Randfontein het die afgelope week gereageer op bewerings van erge boeliegedrag wat moontlik tot enkele selfmoordgevalle by die skool sou kon lei. “Die skool is onverdraagsaam teenoor boelies. Dit word in alle gevalle ondersoek en kry aandag indien daar klagtes inkom. Dit is wel so dat alle klagtes nie op ŉ skuldigbevinding en straf uitloop nie, om verskeie redes,” sê die skoolhoof Annelize van den Berg. Bewerings is die afgelope week op sosiale media gemaak dat leerders by dié skool geboelie word en dat die skool niks aan die saak doen nie. Dit kom nadat drie leerders in twee weke hul eie lewe geneem het. Leandri van Schalkwyk, een van die leerders wat haar lewe geneem het, se ouers oorweeg selfs om stappe te doen teen die skool. Hulle sê hulle het die skool herhaaldelik ingelig dat hul kind geboelie word. Een van die ander leerders wat dood is, is nié geboelie nie, het Maroela Media verneem. Van den Berg sê die skool is bewus van die bewerings, maar dat die skool nie in een van die drie leerders se geval enige bewyse kon vind dat hulle geboelie is nie. Van den Berg sê die skool sou stappe doen indien hulle wel klagtes van boeliery ontvang het. “Nie een van hulle het dit aan enigiemand gerapporteer nie,” sê Van den Berg. Volgens Van den Berg was al drie leerders aangename en skynbare gelukkige leerders en niemand het onraad vermoed nie. Leandri Herbst [Foto: Verskaf] Van Schalkwyk het aan Maroela Media erken sy was self ook op skool geboelie. Van Schalkwyk het in 2018 aan Hoërskool Riebeeckrand gematrikuleer. Van Schalkwyk beweer die skool het nie destyds veel gedoen om die boeliery teen haar stop te sit nie. “My ma was soveel keer by die skool oor my geboeliery, maar niks het daarvan gekom nie.” Leandri se familie oorweeg dit nou om stappe teen die skool te doen. “Ons wil keer dat ŉ volgende leerder ook sy of haar lewe weens boeliery verloor.” Volgens Van den Berg is relatief min gevalle van boeliery vanjaar by die skool aangemeld. Sy sê dit is wel moontlik dat alle gevalle van boeliery nie aangemeld word nie. “Boeliery kom in alle skole voor en Hoërskool Riebeeckrand is nie daarvan uitgesluit nie. Die skool het vyf dissiplinêre voogde, wat saam met die adjunkhoof as dissiplinêre hoof en die beheerliggaam in dissiplinêre verhore optree. Leerders word van tyd tot tyd ingelig oor boeliegedrag, tipes boeliery word uitgewys en hulle word ook ingelig hoe hulle dit kan aanmeld. Ons het ook ŉ boeliebeleid wat geld.” Groot verlies ‘n Gedenksteen by die skool met al die leerders se name wat oor die jare oorlede is (Foto: Hoërskool Riebeeckrand, Facebook) Van den Berg sê die dood van Leandri en die ander twee leerders is vir die skool geweldig traumaties, veral vir die personeel wat direk met die leerders gewerk en ook vorige jare vir hulle skoolgehou het. “Die drie selfmoordgevalle op mekaar het skokgolwe deur die skoolgemeenskap gestuur. Personeel het skaars die een se dood verwerk voor hulle weer gekonfronteer is met ’n volgende dood. Dit is eintlik ondenkbaar dat so iets kan gebeur en dis moeilik om te verwerk.” Daar is Maandag ŉ gedenkdiens vir die ander twee leerders gehou en ŉ diens sal volgende week vir Leandri gehou word. “Die leerders word almal na die roudiens genooi en hulle kan blomme bring. Die skool het wit strikkies gemaak as betuiging van ons meegevoel.” Personeellede en enkele leerders het met ŉ predikant gesels en ook met die skool se berader. “Dit is baie hartseer vir ’n skool indien leerders sterf. Leerders is ons na aan die hart en ons raak lief vir hulle – ons is in die onderwys omdat ons omgee en ŉ verskil in leerders se lewens wil maak. Ons harte gaan ook uit na die families en geliefdes. “Die skool sal al drie baie mis. Hulle positiewe invloed het baie ver gestrek onder personeel en leerders.”